Thomas Häßler

Köln

Häßler memulakan kerjaya profesionalnya pada tahun 1984 bersama kelab 1. FC Köln di Bundesliga. Beliau menghabiskan enam musim bersama kelab itu dan membantu kelab menjadi naib johan Bundesliga pada tahun 1989 dan 1990.

Itali

Selepas menjuarai Piala Dunia 1990 bersama pasukan Jerman yang berlangsung di Itali, Häßler melakukan perpindahan ke kelab gergasi Serie A, Juventus dengan bayaran 15 juta DM. Namun, beliau hanya menghabiskan satu musim di Turin kerana beliau memutuskan untuk sertai kelab Serie A lain iaitu Roma. Kali ini, beliau kekal selama tiga tahun dengan melakukan 88 kemunculan dan menjaringkan sebelas gol.

Karlsruher

Pada tahun 1994, Häßler kembali semula ke Bundesliga. Walaupun beliau menerima tawaran oleh kelab-kelab gergasi Jerman, beliau memutuskan untuk menandatangani kontrak bersama kelab Karlsruher SC dengan bayaran kira 7 juta DM lalu menjadikn Häßler pemain termahal kelab sepanjang masa. Pada tiga tahun berikutnya, Karlsruhe berjaya mendapat tempat ke Piala UEFA pada musim 1996–97 dan 1997–98.
Selepas menjuarai Piala Intertoto UEFA pada tahun 1996, Karlsruhe bukan sahaja layak ke Piala UEFA tetapi mengetepikan saingan kelab lama Häßler, Roma pada pusingan kedua kejohanan. Häßler turut menjaringkan dua gol pada perlawanan pusingan ketiga menentang Brøndby IF di Copenhagen yang berkesudahan pasukannya menang 3-1. Walau bagiamanapun selepas perlawanan tersebut, beliau mengalami kecederaan terbesar dalam kariernya apabila kakinya patah pada perlawanan liga menentang Fortuna Düsseldorf. Tanpa tonggak utama, Karlsruhe tersingkir serta merta daripada kejohanan selepas tewas 0-5 di laman sendiri.
Selepas pulih daripada kecederaan, Häßler kembali beraksi dalam dua perlawanan terakhir musim dan membantu kelab menduduki tempat keenam liga pada musim 1996–97.
Pada penghujung musim 1997–98, kelab menghadapi situasi cemas. Buat pertama kali dalam karier beliau, Häßler akan berdepan detik penyingkiran dari divisyen pertama. Beliau mengalami tekanan walaupun menjaringkan empat gol dalam tiga perlawanan terakhirnya pada musim itu. Akhirnya, Karlsruhe tewas pada perlawanan terakhir liga sekali gus tersingkir dari Bundesliga.

Borussia Dortmund

Mengikut klausa kontrak, Häßler boleh meninggalkan Karlsruhe dengan segera dalam perpindahan percuma. Beliau memutuskan untuk sertai Borussia Dortmund yang telah menjuarai Liga Juara-Juara UEFA pada tahun 1997. Namun, Häßler hanya membuat 18 kemunculan dan tidak pernah beraksi sepenuh 90 minit perlawanan.

1860 München

Kecewa terhadap kariernya di Dortmund, Häßler menyertai kelab Bavaria dan menandatangani kontrak berama 1860 München. Beliau menghabiskan empat musim cemerlang di Munich dan menjadi salah satu tonggak utama pasukan. Pada musim pertamanya, kelab ini menamatkan musim di tempat keempat Bundesliga. Selepas mereka tewas kepada Leeds United pada pusingan kelayakan Liga Juara-Juara UEFA, Häßler bersama pasukannya akur beraksi di Piala UEFA. Dua tahun seterusnya, kelab ini layak ke Piala Intertoto UEFA tetapi mempamerkan keputusan tidak memuaskan. Selepas musim 2002-03, Häßler meninggalkan Munich untuk menamatkan kariernya di Austria.

SV Salzburg

Pada tahun 2003, Häßler menandatangani kontrak setahun bersama kelab Austria, SV Salzburg. Beliau melakukan 19 kemunculan dan membantu kelab menduduki tempat ketujuh liga pada musim 2003-04 sebelum membuat persaraan.
Secara keseluruhannya, Häßler tampil dalam 539 perlawanan dan menjaringkan 81 gol sepanjang kariernya. Selain itu, beliau turut dinobatkan sebagai Pemain Bola Sepak Terbaik Jerman pada tahun 1989 dan 1992. Walaupun beliau dilihat salah satu pemain terbaik Jerman sepanjang masa, beliau tidak pernah meraih sebarang trofi mana-mana kejohanan di peringkat kelab.

Kerjaya antarabangsa

Bersama pasukan kebangsaan Jerman, Häßler tampil dalam 101 perlawanan antarabangsa dan menjaringkan sebelas gol. Beliau tampil dalam tiga edisi Piala Dunia dan dua edisi Kejohanan Eropah.
Beliau turut meraih pingat gangsa untuk pasukan Jerman Barat yang bertanding dalam Sukan Olimpik 1988. Beliau menjadi tonggak utama Jerman pada kejohanan Euro 1992 dengan membantu pasukan Jerman mara ke perlawanan akhir kejohanan namun tewas di tangan Denmark 2-0.

Kerjaya jurulatih

Häßler menjawat jawatan sebagai pembantu jurulatih ketika di Köln. Beliau sebelum itu pernah menjadi pembantu jurulatih Berti Vogts dalam pasukan Nigeria namun kedua-duanya dipecat oleh Persatuan Bola Sepak Nigeria.
Häßler pernah ditemu ramah untuk mengambil alih posisi pengurus pasukan dari Liga Perdana Scotland, Kilmarnock pada Jun 2010. Pada 24 Mei 2014, beliau dinamakan sebagai pembantu jurulatih bagi pasukan baru di Liga Pro Iran, Padideh. Beliau akan bekerja bersama rakan lamanya, Alireza Marzban.
Pada Februari 2016, Häßler menjadi ketua jurulatih kelab divisyen kelapan Jerman (Bezirksliga), Club Italia Berlin.